РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/ 155-17

1. септембар 2017. године

Б е о г р а д

ЗАПИСНИК

27. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 30. АВГУСТА 2017. ГОДИНЕ У НОВОМ САДУ

Седница је почела у 10,30 часова.

Седницом је председавала др Александра Томић, председник Одбора.

Седници су присуствовали чланови Одбора: Верољуб Арсић, Горан Ковачевић, Радмило Костић, Оливера Пешић, Жика Гојковић, Зоран Красић, Милорад Мирчић, , Милорад Мијатовић, Војислав Вујић и Милан Лапчевић.

Седници су присуствовали заменици чланова Одбора: Зоран Бојанић (заменик Николе Јоловића), Горан Јешић (заменик Горана Ћирића), Снежана Б. Петровић (заменик Моме Чолаковића) и Арпад Фремонд (заменик Золтана Пека).

Седници су присуствовали и заменици чланова Одбора Србислав Филиповић (заменик Жике Гојковића), Соња Влаховић (заменик Александре Томић) и Владимир Маринковић (заменик Милорада Мијатовића).

Седници нису присуствовали чланови Одбора Душан Бајатовић и Саша Радуловић, нити њихови заменици.

Седници је, на почетку, присуствовао и Милош Вучевић, градоначелник Града Новог Сада.

На позив председника, седници су присуствовали представници Државне ревизорске институције: Радослав Сретеновић, председник, Бојана Митровић, потпредседник, Наталија Ћатовић, Гордана Тишма и Мирослав Митровић, чланови Савета, Цветана Пршић, Душко Пејовић, Радулка Урошевић, Гордана Нахајовски, Светлана Тома Анокић и Ивица Гавриловић, врховни државни ревизори, Жарко Ризнић и Мирјана Гачевић, овлашћени државни ревизори, Мирјана Марковић, секретар Институције, Нада Мирковић, виши саветник, Ива Василић, шеф Канцеларије председника, и Миња Милошевић, из Канцеларије председника.

На предлог председника, Одбор је већином гласова (11 гласова за) утврдио следећи

Д н е в н и р е д:

1. Утврђивање Смерница за разматрање извештаја Државне ревизорске институције о обављеним ревизијама корисника јавних средстава;
2. Извештај Пододбора за разматрање извештаја о обављеним ревизијама Државне ревизорске институције о разматрању секторских извештаја Државне ревизорске институције;
3. Разматрање Извештаја о раду Државне ревизорске институције за 2016. годину (број 02-807/17, од 31.марта 2017. године);
4. Давање сагласности на Предлог одлуке о финансијском плану Државне ревизорске институције за 2017. годину и пројекције за 2018. и 2019. годину, (број 400-2980/16 од 23. новембра 2016. године).

Након утврђеног дневног реда, председник Одбора је дала реч господину Милошу Вучевићу, градоначелнику Новог Сада, који је поздравио све присутне и изразио задовољство што је Одбор за финансије, републички буџет и контролу трошења јавних средстава одлучио да одржи седницу ван седишта у Новом Саду.

Пре него што се прешло на рад по утврђеном дневном реду, председник Одбора је предочила члановима и заменицима чланова Одбора да ће после тачке 1. дневног реда седницу одржати Пододбор за разматрање извештаја о обављеним ревизијама Државне ревизорске институције, на којој ће, уз учешће и других чланова Одбора, размотрити секторске извештајеДржавне ревизорске институције и о томе поднети извештај Одбору, са својим закључцима. Одбор ће овај извештај разматрати под тачком 2. дневног реда.

**Прва тачка дневног реда: Утврђивање Смерница за разматрање извештаја Државне ревизорске институције о обављеним ревизијама корисника јавних средстава**

У уводној напомени, др Александра Томић, председник Одбора, подсетила је да је Програмом реформе управљања јавним финансијама од 2016 – 2020. године, који је усвојила Влада, као и Акционим планом за спровођење овог програма, предвиђена обавеза за Одбор за финансије, републички буџет и контролу трошења јавних средстава Народне скупштине да изврши неопходне организационе припреме за разматрање рада екстерне ревизије и установљавање јасних писаних процедура за разматрање извештаја о ревизији Државне ревизорсске институције.

У складу с овом обавезом већ је образован Пододбор, а на овој седници треба дефинисати процедуре за разматрање ревизорских извештаја, усвајањем предложених Смерница за разматрање извештаја Државне ревизорске институције о обављеним ревизијама корисника јавних средстава. Предлог смерница је припремила служба Одбора у сарадњи са ДРИ.

Милорад Мирчић је сугерисао да се члан 4. предложених смерница, који се односи на сазивање седнице Пододбора, допуни формулацијом којом би се изричито навело да се на рад Одбора, када разматра извештаје Државне ревизорске институције, примењују одредбе Пословника Народне скупштине. Закључено је, стога, да се у члану 4. дода став 5. који гласи: “На рад Одбора примењују се одредбе Пословника Народне скупштине Републике Србије“.

На предлог председника Одбор је, већином гласова (10 гласова „за“), утврдио Смернице за разматрање извештаја Државне ревизорске институције о обављеним ревизијама корисника јавних средстава.

**Друга тачка дневног реда: Извештај Пододбора за разматрање извештаја о обављеним ревизијама Државне ревизорске институције о разматрању секторских извештаја Државне ревизорске институције**

У оквиру ове тачке дневног реда Одбор за финансије, републички буџет и контролу трошења јавних средстава је размотрио извештај Пододбора о разматрању секторских извештаја Државне ревизорске институције, који је Пододбор поднео Одбору.

У свом извештају Пододбор је предложио Одбору да, на основу предлога Пододбора изнетих у овом извештају и распараве о Извештају о раду Државне ревизорске институције за 2016. годину, утврди предлог закључка који ће поводом годишњег извештаја поднети Народној скупштини на разматрање и усвајање.

**Трећа тачка дневног реда:** **Разматрање Извештаја о раду Државне ревизорске институције за 2016. годину**

Рад Државне ревизорске институције у 2016. години представио је Радослав Сретеновић, председник Институције.

На основу расправе о Извештају о раду Државне ревизорске институције за 2016. годину, као и закључака Пододбора, који су садржани у Извештају Пододбора поводом разматрања секторских извештаја Државне ревизорске институције, Одбор је, већином гласова (10 гласова за, један није гласао),утврдио Предлог закључка који ће поводом тог извештаја поднети Народној скупштини на разматрање и усвајање:

„1. Народна скупштина оцењује да је Државна ревизорска институција у свом Извештају о раду за 2016. годину целовито представила активности Државне ревизорске институције у извршавању уставних и законских надлежности које има у ревизији јавних средстава у Републици Србији.

2. Полазећи од препорука Државне ревизорске институције садржаних у секторским извештајима, Одбор предлаже Народној скупштини да предузме мере из своје надлежности којима би се обезбедило спровођење препорука Државне ревизорске институције тако што би обавезала Владу да предложи Народној скупштини доношење закона којима би се уредила питања која нису уређена постојећим прописима, ускладили закони на које се у препорукама указује са Законом о буџетском систему, отклонила међусобне неусклађености закона, као и измениле или допуниле одредбе закона које могу произвести негативне последице.

3. Народна скупштина указује Влади на неопходност да се, у складу са препорукама Државне ревизорске институције, измене и допуне подзаконски прописи које доноси Влада, као и они из надлежности министарстава на које је у извештајима посебно указано.

4. Полазећи од налаза Државне ревизорске институције да код већине ревидираних корисника јавних средстава није успостављен систем интерне контроле на начин да својим функционисањем обезбеђује пословање у складу са прописима, интерним актима и уговорима, као и постизање других циљева у складу са прописима, Одбор констатује да је неопходно да Влада, у складу са одговорношћу за извршавање закона, обезбеди доследно спровођење Закона о буџетском систему, у делу који се односи на обавезу успостављања адекватног система финансијског управљања и контроле и увођења интерне ревизије код корисника јавних средстава.

5. Овај закључак објавити у „Службеном гласнику Републике Србије“.“

**Четврта тачка дневног реда: Давање сагласности на Предлог одлуке о финансијском плану Државне ревизорске институције за 2017. годину и пројекције за 2018. и 2019. годину**

На основу члана 51. став 2. Закона о Државној ревизорској институцији председник Савета Државне ревизорске институције је, 23. новембра 2016. године, упутио Одбору за финансије, републички буџет и контролу трошења јавних средстава, као надлежном радном телу Народне скупштине, Предлог одлуке о Финансијском плану Државне ревизорске институције за 2017. годину, са пројекцијама за 2018. и 2019. годину, број 400-2980/16, ради разматрања и давања сагласности.

Предлогом одлуке о Финансијском плану Државне ревизорске институције за 2017. годину утврђена је висина и извршен распоред средстава за одређене намене, према одредбама Закона о буџетском систему.

Радослав Сретеновић, председник Институције, истакао је да не би требало да се у пракси дешава да Одбор разматра Предлог финансијског плана пошто Министарство финансија изврши расподелу средства. Институција ће се од сада прилагодити раду Одбора и раније ће подносити Финансијски план на сагласност.

Расправе поводом ове тачке дневног реда није било.

На предлог председника, Одбор је већином гласова (10 гласова за, један није гласао) одлучио да да сагласност на Предлог одлуке о финансијском плану Државне ревизорске институције за 2017. годину и пројекције за 2018. и 2019. годину.

Седница је завршена у 15,30 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић др Александра Томић